# **NARVA LINNAVOLIKOGU**

## OTSUS

# Narva linn \_\_\_\_\_2022 nr \_\_\_\_\_

**EL LIFE programmi rahastatavas projektis LIFE LATESTadapt osalemine ja omafinantseeringu kinnitamine**

1. **ASJAOLUD JA MENETLEMISE KÄIK**

Narva Linnavalitsus teeb ettepaneku osaleda EL LIFE programmist rahastatavas projektis „Developing and demonstrating portfolio of nature based and smart solutions for improving urban climate resilience in Latvia and Estonia“ (LIFE LATESTadapt), mille eesmärk on rakendada erinevaid valgala põhiseid sademevee käitlemise kombineeritud lahendusi, et suurendada Eesti linnade kliimakindlust kiirendades nii kohalikul kui riiklikul tasemel digi- ja rohepööret. Kombineeritud lahenduste puhul võetakse arvesse parimaid praktikaid nii sademevee taristu digitaallahendustest (nagu targad sademeveesüsteemid) kui ka rohe-sini-taristu projektidest (nagu linnaruumi sobituvad looduspõhised lahendused).

Projekti juhtpartneriks on Viimsi Vallavalitsus, Narva linna Arhitektuuri- ja Linnaplaneerimise Amet osaleb partnerina eraldi pilootprojektiga. Lisaks osalevad partneritena Eestist Haapsalu linn, Rakvere linn, Võru linn, Tallinna Tehnikaülikool, MTÜ Balti Keskkonnafoorum (Eesti) ja Nordic Botanical OÜ ning Lätist Riia linn, Valmiera omavalitsus, Cesise linn, Läti Regionaalarengu ja Keskkonnaministeerium, MTÜ Balti Keskkonnafoorum (Läti), Riia Tehnikaülikool, Läti Keskkonnauuringute Keskus ja MTÜ Baltic Coasts. Kõikidel partneritel on erinevad eesmärgid sademevee käitlemise kombineeritud lahendustes, mille tulemustest saadud teadmisi on võimalik kasutada hilisemalt paljudel omavalitsustel.

Projekt koosneb erinevatest tööpakettidest ja -etappidest, sh vajaduste analüüs, uuringud ja projekteerimistööd, demonstratsioonalade rajamine, teavitustööd ning tulemuste mitmekordistamine/ ülekandmine, projekti mõju seire ja hindamine ning projekti juhtimine ja aruandlus.

Narva linnas, Kudruküla linnaosas on planeeritud rajada lahendus sademevee ringkasutuseks üleujutatavas piirkonnas. Tegevused võimaldavad leida lahendused sademevee kogumiseks.

Projekt kestab 5 aastat (2022 IV kv – 2027 III kv) ja selle kogueelarve on 5 144 488,30 eurot. Narva linna eelarve projektis on 135 226 eurot, sh LIFE programmi toetus (60%) 81 135,96 eurot, linna omafinantseering (25%) 33 806,65 ja Eesti riigi kaasfinantseering (15%, SA KIK kaudu) 20 283,99 eurot.

Omafinantseering kaetakse linna eelarvest ja jaguneb 4 aasta peale vastavalt teostatavatele töödele. Finantseerimisega kaasnevad tegevused algavad 2023 aastast.

1. **ÕIGUSLIKUD ALUSED**

2.1. Kohaliku omavalitsuse korralduse seadus § 22 lõike 1 punkti 8 laenude võtmine, võlakirjade emiteerimine, kapitalirendi- ja faktooringukohustuste võtmine, kohustuste võtmine kontsessioonikokkulepete alusel, kohaliku omavalitsuse üksuse finantsjuhtimise seaduse § 34 lõikes 7 nimetatud rendikohustuste võtmine, muude tulevikus raha väljamaksmist nõudvate pikaajaliste kohustuste võtmine ning piirmäära kehtestamine rahavoogude juhtimiseks võetavale laenule.

2.2. Kohaliku omavalitsuse korralduse seadus § 371 lõike 2 kohaselt arengukava ja eelarvestrateegia on aluseks kohaliku omavalitsuse üksuse eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuse taotlemisel.

1. **OTSUS**

3.1 Lubada Narva Linnavalitsuse Arhitektuuri- ja Linnaplaneerimise Ametile osaleda EL LIFE programmist rahastatavas projektis „Developing and demonstrating portfolio of nature based and smart solutions for improving urban climate resilience in Latvia and Estonia“ (LIFE LATESTadapt);

3.2. Kinnitada EL LIFE programmist rahastatavas projekti „Developing and demonstrating portfolio of nature based and smart solutions for improving urban climate resilience in Latvia and Estonia“ Narva poolseks omafinantseeringuks 2023 – 2027.a kokku 33 806, 65 eurot ulatuses.

**4. RAKENDUSSÄTTED**

* 1. Otsus jõustub seadusega ettenähtud korras.
  2. Otsust on võimalik vaidlustada Tartu Halduskohtu Jõhvi kohtumaja 30 päeva jooksul arvates otsuse teatavakstegemisest.

Vladimir Žavoronkov

Linnavolikogu esimees